钦定古今图书集成/方舆汇编/职方典/第1229卷 > 宝庆府城池考 府志
## 钦定古今图书集成/方舆汇编/职方典/第1229卷 > 宝庆府城池考 府志

本府。〈邵阳县附郭。〉

宝庆府城　在府治。墉山为城，堑江为池，六岭拱其南，澬水环其北，东临邵水，西接神滩。按《图经》：“春秋楚白公善始来筑城” ，即今治也。迨隋改建州，移治于江之北，寻废，复还江南。历代仍旧。元末倾圮。明洪武初，总制胡海洋、指挥黄荣奉命重筑。天顺中，指挥汤泰重修。高二丈五尺，围一千五百二十九丈九里十三步。西南月城二。崇祯十年，知府陶珙造敌台二寻，圮及各城楼，俱毁。

皇清顺治十二年，偏沅巡抚袁廓宇为《防御计》命长。

沙各府夫役，修建敌台，雉堞完整视昔有加。省镇南楼，塞临津门。今门四，各建楼其上：东曰“朝天” ，西曰“定远” ，南曰“大安” ，北曰“丰庆。” 康熙十二年，知府李益阳重修。二十一年，知府梁碧海、知县张起鶤复修。城东北，以江为堑。西南濠长九百七十丈，阔十五丈。康熙二十二年奉丈同外。州县

城步县城　。城围五里三分，高一丈八尺，阔八尺，上覆串楼二百二十间。弘治甲子，委官范山督成。自南绕西而北役民，自北绕东，而南役军。嘉靖癸卯，知县饶槚重修。中仅南门，通溪而无井，百姓苦汲。庚申，广苗逾城劫库。丙寅，内外戒严，杯水如醴，人情汹汹。署印判官徐机、教谕杨志礼相继申允。拓南城临江，增东西各二十四丈，串楼各二十四间，引溪水入城。戊辰，知县胡采查崩裂丈尺，申允估。仪同千户陈万策始督完城工。二十四年，旋塌，知县元宗孔动支官银，如法修砌。二十六年，知县谌延锦为居民取水不便，又开小南门。三十年，知县胡梦珍议修东北一带军城，动支饷银六百一十馀两，申请当道委官督工，如元令法，修砌坚固，可垂永久。复议于南门外建造月城，引水入内，以备不虞。至三十八年，知县竹密建议用石，始砌溪沟一道，引水至小南门，开井注之，复欲筑城围井。四十二年，知县汪察乃议将旧城一百三十丈有奇，移至江下砌堤，江上砌城如法，故基移城南门东过数十步，又于城西东地势卑下处开通便河，引水入城注池。周围石砌，东进西泄，水道通流，民皆便于取汲，缓急可恃，地方永赖。

新化县城　，宋熙宁五年建。绍圣初迁于白沙。元仍复旧。明洪武甲辰，总制胡海洋同指挥贺兴隆复筑土城，后圮仅存其址。成化二十三年，知县雷冲增筑垣，高一丈，厚四尺，架木覆瓦。正德十四年，知县郭辚经理区画，请诸当道，即旧址创砌石城。通判王耀、知县罗柏相继修完。周围七百六十丈，计四里三分，高一丈八尺，阔一丈二尺，垛一千有奇。沿城窝铺二十座，四门建楼，东曰“通济” ，西曰“永隆” ，北曰“拱宸” ，南曰“进宝” ，今改“薰和。” 雉堞巩固，民赖以安。惟池濠以地形未便而止。至崇祯丁丑，知县蒋拱宸增高至二丈。

皇清顺治十三年，知县张际龙奉文“增砌四尺。”《顺治》

十八年，知县于肖龙因霖雨垣圮补修。康熙十二年，知县甯诰以楼倾城颓，申请知府李益阳捐银六百两，知县甯诰捐银五百，楼城补建一新。

武冈州城　。“州治环抱诸山，襟带二水，宋军、元路仅馀垣址。明洪武初，江阴侯吴良相地度宜，增筑旧垒为城。周围七百四十六丈，高二丈，阔八尺。上竖战楼七百六十间，崇以雉堞，环以濠堑。沿城军铺四十有三，东西南北各有城楼。东曰‘宣恩’” ，西曰“定远” ，南曰“济川” ，北曰“迎祥。” 正德十三年，知州龚震于治前凿城为门，上建谯楼，名曰“新南门” ，以便民出入。至嘉靖二十九年，岷唐王又奏添东北土城一座，一里六分，设东南北三门。每遇损坏，军三民七修理。至嘉靖己卯、庚申，广西苗彝劫掳新宁县，随欲寇州。判官徐机、守备槐寅议增外城，申请奏允。命宝庆府同知段有学计费甃砌，知州蒋时谟继之，数月而成。

城门有三：南曰“薰和” ，东曰“迎恩” ，西曰“庆成” ，计七百三十六丈七尺九寸，高一丈，顶阔八尺，垛头高四尺。鼓楼三座，添设萧公堰头。西隅土桥西小门，又为东西二巩，以通渠水。至崇祯己卯，进封岷王伟寰，嫌其低薄，悉撤更筑，其延广如初，增高拓面，倍于旧制。再展北城，合计七里三分，督里甲照粮输役。至

“皇清。”更加修葺，崇屹永赖

新宁县城　，旧无城池。明景泰辛未，知县唐荣奏徙治于旧县西二里，筑土城。成化庚寅，都御史吴琛檄知府谢省、守备刘斌甃石焉。高一丈五尺，周围数百步，计二里许。为门四：东曰“迎阳” ，南曰“永阜” ，西曰“怀远” ，北曰“拱极。” 正德壬申，知县李华重修。嘉靖乙未，知县林继显再修。万历乙巳，春夏霪雨，城塌堕二百馀丈，知县沈文糸重加修砌，通水濠以堤泛滥，砌道路以便往来。辛亥、壬子水涝，连岁崩塌数处。知县袁刘芳屡行修筑。至顺治五年，霪雨两月，东门左崩颓十馀丈，南门右亦如之。知县王蔚亲督修砌，甚为坚固。康熙元年，知县崔铣重修，补其颓缺，增其雉垛。但地势褊小，制鲜高深，无形之险，是在人和矣。